La Piscina d’Estiu compta amb refugis climàtics per a combatre la calor i garantir el confort tèrmic de la ciutadania
2025-07-24

L’Ajuntament de Burjassot, des de la Regidoria de Serveis Municipals, dirigida per Manuel Pérez Menero, està duent a terme diferents millores en el municipi per a la creació de refugis climàtics que protegisquen del sol i milloren el confort de la ciutadania, sobre tot en l’estiu, on les altes temperatures seran les protagonistes.

En estos moments, la Piscina d’Estiu compta amb tres punts de refugi per a garantir el confort tèrmic i el descans de la població davant el possible augment de les temperatures en un moment determinat del dia. En definitiva, es tracta d’espais per a acollir-se de les temperatures extremes que proporcionen condicions òptimes per al confort.

Concretament, els refugis s’han situat en la piscina dels més menuts, en el corredor que separa la piscina mitjana de la gran i en la zona d’esplai pròxima al bar, on ja es van situar ombres el passat estiu.

Estes millores, a les quals seguiran les que ja s’han plantejat al parc de la Plaça de la Concòrdia, s’emmarquen dins de les polítiques municipals per a combatre l’emergència climàtica amb totes les ferramentes que estiguen al seu abast, sempre pensant en el benefici de la ciutadania.

“Hem creat estos nous punts de refugi accessibles i amb ombra pensant a oferir a la ciutadania zones de resguard davant la possibilitat de viure altes temperatures este estiu”, ha assenyalat l’alcalde de Burjassot, Rafa García, “seguim amb el nostre compromís de desenvolupament d’accions que beneficien a la ciutadania en tots els sectors i, més, en referència a la cura del nostre entorn i de la seua seguretat. L’estratègia municipal per al desenvolupament de l’Agenda 2030, basada en els Objectius de Desenvolupament Sostenible (ODS) posa també de manifest la importància de tindre estos espais en els quals poder combatre la calor, de manera segura”.